Kitsbank spoeg noodkrete uitFoto: KRIS-TV ŉ Man van Texas in die VSA is vandeesweek deur die polisie uit die kluis van ŉ kitsbank gered nadat hy homself per ongeluk daarin toegesluit het terwyl hy die slot van die kluis vervang het. Die man, wat nog nie geïdentifiseer is nie, se enigste uitweg was om handgeskrewe notas deur die gleuf te druk waar die kontant gewoonlik uitkom. Dié notas het gelees: “Asseblief help. Ek sit vas hierbinne, en ek het nie my selfoon nie. Bel asseblief my baas.” Volgens die owerhede moes die man talle van dié notas deur die gleufie druk omdat die meeste van die mense wat geld getrek het, gedink het hulle word ŉ poets gebak. Een man het egter daarin geslaag om die polisie na die toneel te ontbied. “Toe ons daar aankom, kon ons ŉ stem van binne die masjien hoor,” het Richard Olden, die polisiewoordvoerder, aan CBS gesê. “Ons het gedink dis ŉ grap – dit moes ŉ grap wees.” Owerhede het uiteindelik daarin geslaag om die man uit die kitsbankkluis te bevry. Hy was ongedeerd.